b'\n_START_ARTICLE_\nNenad Fir\xc5\xa1t\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tudij kompozicije je na Akademiji za glasbo v Ljubljani kon\xc4\x8dal v razredu prof. Daneta \xc5\xa0kerla leta 1988. \xc5\xa0tudiral je \xc5\xa1e violino in se izpopolnjeval v Franciji in na Mad\xc5\xbearskem. _NEWLINE_Deloval je kot violinist zagreb\xc5\xa1kega godalnega kvarteta Sebastian, predsednik Glasbene mladine Slovenije. Od leta 1988 je umetni\xc5\xa1ki vodja in dirigent Celjskega godalnega orkestra. Opravlja delo generalnega sekretarja Glasbene mladine Slovenije in vodi glasbeno dejavnosti na Zavodu Celeia Celje._NEWLINE_Ustvarja predvsem ve\xc4\x8dja koncertantna dela, s krstnimi izvedbami pa se redno pojavlja na koncertih Koncertnega ateljeja dru\xc5\xa1tva slovenskih skladateljev in No\xc4\x8deh slovenskih skladateljev. Med njegova najvidnej\xc5\xa1a dela sodijo: Something Wild za violino solo, Satiricon za komorni orkester, \xc4\x8carobna gora za simfoni\xc4\x8dni orkester, Koncert za violino in orkester, Hopska bela zarja za kontrabas solo, Pot za me\xc5\xa1ani zbor, tolkala in godala, SSSSS variacije za violo in kontrabas, V tistem trenutku postanka za flavto, klarinet, pozavno, klavir, tolkala, violo in violon\xc4\x8delo. _NEWLINE_Na koncertih in festivalih v Evropi, ZDA, Braziliji, Avstraliji, Rusiji, Koreji, na Japonskem in Tajskem je bilo predstavljenih ve\xc4\x8d kot sto Fir\xc5\xa1tovih solisti\xc4\x8dnih, komornih in simfoni\xc4\x8dnih del. S svojimi skladbami je na tridesetih plo\xc5\xa1\xc4\x8dah uglednih doma\xc4\x8dih in tujih umetnikov in ansamblov._NEWLINE_Za svoje delovanje je prejel ve\xc4\x8d nagrad in priznanj, med drugim Pre\xc5\xa1ernovo nagrado Akademije za glasbo v Ljubljani (za skladbo III. godalni kvartet), Pre\xc5\xa1ernovo nagrado ob\xc4\x8dine Celje (za celovito podobo glasbenega ustvarjalca), leta 2009 nagrado Pre\xc5\xa1ernovega sklada (za skladateljski opus) in 2019 Kozinovo nagrado. Od leta 2010 je predsednik Dru\xc5\xa1tva slovenskih skladateljev._NEWLINE_Ob\xc4\x8dasno nastopa kot violinist (Celjski godalni orkester, ansambel za izvirno ljudsko glasbo Kurja ko\xc5\xbea).'